## Medi Ambient estudiarà el projecte de la senda litoral per a adaptar-lo a les demandes d'Orpesa

*** Pradas destaca l'impuls de projectes de regeneració urbana que conjuguen el desenvolupament sostenible, la millora d'infraestructures i nous espais per al gaudi de la ciutadania**

La consellera de Medi Ambient, Aigua, Infraestructures i Territori, Salomé Pradas, ha mantingut una trobada de treball amb l'alcaldessa d'Orpesa, Araceli de Moya; el vicealcalde, Rafael Albert, i el seu equip de govern per a abordar les necessitats del municipi en matèria de medi ambient i desenvolupament urbanístic.

Pradas ha atés les demandes plantejades pels responsables del Consistori, entre aquestes, el desenvolupament d'un nou pla general d'ordenació urbana, i el projecte de la senda litoral. En aquest sentit, ha assegurat que “estudiarem el projecte de la mà de l'Ajuntament per a adaptar-lo a les necessitats reals del municipi, com la revisió del carril bici o l'ampliació de la senda per als vianants”.

La consellera ha explicat que el seu departament impulsarà els canals de comunicació directa amb els municipis. Un d'aquests, ha avançat, serà la direcció general de Projectes Urbans. “El Consell de Carlos Mazón treballarà estretament amb els ajuntaments per a col·laborar en l'impuls de projectes de regeneració urbana que conjuguen el desenvolupament sostenible i la millora de les infraestructures amb la creació d'espais per al gaudi de la ciutadania, com és el cas de la senda litoral d'Orpesa”.

La responsable de Medi Ambient ha manifestat que la línia de treball del seu departament “se centrarà a mantindre una escolta activa de les necessitats dels nostres alcaldes i alcaldesses perquè són ells els qui coneixen les demandes principals dels seus ciutadans i com millorar el seu dia a dia”.

La Conselleria també recolzarà el projecte de l'anomenada Albufera d'Orpesa, un nou espai que donarà valor al medi natural en la població.

Fecha: 25/08/2023